Document ID: 32004R1742

NARIADENIE KOMISIE (ES) č. 1742/2004
zo 7. októbra 2004,
ktorým sa mení a dopĺňa nariadenie (EHS) č. 2235/92 ustanovujúce podrobné pravidlá žiadosti o pomoc na konzumáciu produktov z čerstvého mlieka na Kanárskych ostrovoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1454/2001 z 28. júna 2001 zavádzajúce špecifické opatrenia pre určité poľnohospodárske produkty pre Kanárske ostrovy a zrušenie nariadenia (EHS) č. 1601/92 (Poseican) (1), a najmä na jeho článok 8 ods. 2,
keďže:
(1)
Článok 1 ods. 1 nariadenia Komisie (EHS) č. 2235/92 (2) stanovuje, že pomoc pre ľudskú konzumáciu produktov z čerstvého kravského mlieka vyrobeného na Kanárskych ostrovoch bude platená s limitom 44 000 ton plnotučného mlieka na obdobie dvanástich mesiacov.
(2)
Najnovší odhad vypracovaný španielskymi úradmi uvádza, že limit spotreby 44 000 ton sa pravdepodobne v blízkej budúcnosti prekročí. Preto by sa tento limit mal zvýšiť na 50 000 ton.
(3)
Nariadenie (EHS) č. 2235/92 by sa preto malo zmeniť a doplniť zodpovedajúcim spôsobom.
(4)
Opatrenia uvedené v tomto nariadení sú v súlade so stanoviskom Riadiaceho výboru pre mlieko a mliečne produkty,
PRIJALA TOTO NARIADENIE:
Článok 1
V článku 1 ods. 1 nariadenia (EHS) č. 2235/92 sa výraz „44 000 ton“ týmto nahrádza výrazom „50 000 ton“.
Článok 2
Toto nariadenie nadobudne účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. októbra 2004

Labels: 18
17
19